Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 63/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse

ENHEDSDOKUMENT

»Maranho da Sertã«

EU-nr.: PGI-PT-02606 – 11. maj 2020

BOB () BGB (X)

1. Betegnelse

»Maranho da Sertã«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Maranho da Sertã« er en pølse, der er lavet af gede- eller fåremave (kendt som »bandouga«) til tarmen, der er fyldt med en blanding af ingredienser, der er fremstillet, tilberedt og fyldt i overensstemmelse med varespecifikationen.

»Maranho da Sertã« skal overholde de følgende begrænsninger for ingredienser (% vægt):

— gede- og/eller fårekød: hovedingrediens, 30-40 %

— "Carolino-ris: 15-25 %

— mynte 2-6 %

— marmoreret svinefedt: 7-25 %

— skinke: 2-12 %.

Følgende ingredienser er også obligatoriske: olivenolie (jomfruolivenolie eller ekstra jomfruolivenolie), hvidvin, vand og salt. Gede-/fårekød skal dog altid være den ingrediens, der udgør den højeste procent.

Følgende ingredienser kan også tilføjes på frivillig basis: »chouriço«-pølse, citronjuice, peber eller piri-piri-krydderi og hvidløg.

»Maranho da Sertã« er maveformet (buer indad eller i form af et »C«). Produktets udseende er grov, og mavens cellestruktur er synlig. Tarmen holder indholdet sammen uden at sidde fuldkommen fast på det. Pølsen er ikke brækket over, og håndstingene er synlige for det blotte øje. For så vidt angår indersiden er udseendet uregelmæssigt, når pølsen skæres ud, med farve af kød og mynte, der er synlig mellem lagene af ris.

»Maranho da Sertã« smager af gede- og/eller fårekød med mynte og i mindre grad af skinke og »chouriço«-pølse. Smagen af mynte og gede- og fårekød er fremherskende.

Hvis »Maranho da Sertã«-pølsen koges, kan dens fulde vægt være mellem 200 g og 1 200 g i alt. Den kan markedsføres hel (rå, kogt eller forkogt) eller i skiver (kogt eller forkogt).

Indholdet af natrium (g/100g) kan være mellem 0,7 og 2,9. Energiindholdet (kcal/kJ) pr. 100g kan variere mellem 145/607 og 255/1 068.

»Maranho da Sertã« er anderledes end andre »maranhos«, fordi vild timian (Thymus serpyllum) ikke er en af ingredienserne, fordi der ikke anvendes syntetiske tarme, og pølsen syes sammen i hånden med nål og tråd.

3.3. Foder (kun for animalske produkter) og råvarer (kun for forarbejdede produkter)

De obligatoriske ingredienser til at fremstille »Maranho da Sertã« er følgende: Gede- eller fåremave (»bandouga«), gede- og/eller fårekød, mynte, »Carolino«-ris, skinke, marmoreret svinefedt, olivenolie (jomfruolivenolie eller ekstra jomfruolivenolie), hvidvin, salt og vand. Følgende ingredienser kan også tilføjes på frivillig basis: »chouriço«-pølse, citronjuice, peber eller piri-piri-krydderi og hvidløg.

3.4. Specifikke etaper af produktionen, som skal finde sted i det afgrænsede geografiske område

Aktiviteter i forbindelse med fremstillingen og tilberedningen af »Maranho da Sertã« skal udføres i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Når »Maranho da Sertã« ikke er beregnet til direkte konsum i produktionsområdet, skal produktet pakkes enten hel (rå, kogt eller forkogt) eller i skiver (kogt eller forkogt) og opbevares på køl, indtil det kan markedsføres.

Når produktet skæres ud i skiver, skal det gøres på en måde, der sikrer, at skiverne ikke går i stykker, efter de er pakket. Produktet må ikke ompakkes.

På grund af produktets skrøbelighed, fyldets smuldrende struktur og dets letfordærvelighed kan »Maranho da Sertã« let skades, hvis produktet ikke behandles korrekt. For at sikre, at slutproduktets egenskaber bevares, og for at undgå mikrobiologisk kontaminering skal »Maranho da Sertã« pakkes umiddelbart i produktionsfaciliteten.

3.6. Særlige regler for mærkning af det produkt, som betegnelsen henviser til

Mærket på »Maranho da Sertã« skal:

a) indeholde en af følgende angivelser: »Maranho da Sertã« – Indicação Geográfica Protegida» eller »Maranho da Sertã« – IGP«

b) angivelse af kontrolorganet.

4. Kort angivelse af det geografiske områdes afgrænsning

»Maranho da Sertã« fremstilles udelukkende i kommunen Sertã.

5. Tilknytning til det geografiske område

Tilknytningen mellem »Maranho da Sertã« og det geografiske område er baseret på produktets omdømme.

»Maranho da Sertã« nyder stor anseelse som et af de mest anerkendte produkter inden for gastronomien i regionen. Dette omdømme, der er vokset i årenes løb, bygger på lokal ekspertise, som bringer det bedste frem af regionens typiske ingredienser for at skabe et karakteristisk produkt, der sættes stor pris på.

De egenskaber, der gør »Maranho da Sertã« unik, er følgende:

— at der ikke anvendes syntetiske tarme

— at tarmene syes i hånden, hvilket bidrager til at fastlægge produktets endelige form (maveformet) og at forhindre, at produktet ikke går i stykker, når det koges

— anvendelsen af mynte i stedet for vild timian som ingrediens.

Dette produkt har stor betydning for den lokale økonomi. I 2014 var der mindst »17 virksomheder, der producerede«»maranho« i kommunen", med salg af »maranho« på »mere end 57 000 kg« det år (O MIRANTE, »Maranho Festival viser det bedste af Sertã«, 14. juli 2016). Ifølge denne kilde »tilbyder disse virksomheder mere end 100 job«, hvilket er meget vigtigt for en kommune med mindre end 15 000 indbyggere (tal fra det portugisiske nationale statistikinstitut, 2017). Den økonomiske betydning af »MARANHO DA SERTÃ« blev påpeget af avisen PÚBLICO, der i 2008 fremhævede, at »bevarelse af traditioner og kvalitet kan være rentabel« som påvist af "en erhvervsdrivende fra Sertã med to hoteller, [der] solgte fire ton »maranhos« mellem januar og juli» (afsnittet »Køkken«: forening »bevarer« 10 traditionelle retter, der risikerer at forsvinde«, 22. december 2008).

»Maranho da Sertã« nævnes og roses i utallige aviser, bøger og andre publikationer, hvor produktet fremhæves som et af de mest kendte produkter i regionens gastronomi og en grund til at besøge regionen. Disse kilder forklarer, at »Maranho da Sertã«, »en lille pose fyldt med lamme- eller gedekød, ris, skinke, »chouriço«-pølse, peber og hvidvin og stærkt krydret med mynte« er "en af de mest kendte retter i Sertã (»Rota da Estrada Nacional 2«, DESCLA, 2017). Produktet er endog ved at få status som »hjørnestenen i Sertãs køkken« (MEDIOTEJO.NET, »Kommunen Sertãs rige gastronomi«, 13. juli 2018). »En rejse [til Sertã] vil ikke være fuldstændig, uden at man prøver den traditionelle ret »bucho« (mave fyldt med kød og ris) og »maranhos« fremstillet i henhold til traditionelle opskrifter« (CARAS, »Sertã: skiferklipper og skov«, 8. maj 2016), og at besøgende vil blive opfordret til at »prøve »maranhos«, der består af gede- eller gedekidsmave fyldt med forskellige typer kød, ris og krydderier.« (DESTAK, »Udforskning af Sertãs bjergruter«, 7. august 2013). I bogen, som blev offentliggjort i Brasilien, (»Como fazer turismo de qualidade a baixo custo - Portugal« (Kvalitetsturisme med et begrænset budget - Portugal), Trampolim, Brasilien, 2. udgave, 2017), hævder Stelson S. Ponce de Azevedo, at "Sertãs største attraktion efter hans mening er områdets vine og gastronomi: fyldt grisemave og »maranhos«.

Lige så vel som »Maranho da Sertã« er udbredt i regionens restauranter (jf. PÚBLICO, »Maranho« og fyldt mave på tilbud i Sertã i februar", 26. januar 2017, f.eks.), er retten også på menukortet i hele Portugal, især i Lissabon og Porto, hvor både de lokale og turisterne sætter pris på denne ret (jf. VISÃO, »Mennesker, der kommer langvejs fra, siger, at Portugal er moderne... og turisterne bekræfter dette«, 29. maj 2014, EXPRESSO, »Spis ude med José Quitério«, 10. februar 2011, samt andre publikationer). »Maranho da Sertã« sælges også i adskillige supermarkeder og specialiserede butikker, hvor produktet ofte sælges som et gourmetprodukt (jf. webstedet http://www.apetece.elcorteingles.pt/o-mais-fresco/orgulho-da-beira/, besøgt d. 12. december 2018, samt andre steder).

»Maranho da Sertã« opstod som et særskilt produkt med sine egne særlige egenskaber, anderledes end de mest traditionelle portugisiske pølser og fyldte kødprodukter, og det er endeligt knyttet til fåre- og gedeopdrættet, der er typisk i regionen, hvor kommunen Sertã er beliggende. Der er blevet registreret mere end 100 000 geder og får i området (Salavessa, João, "Traditionel pølsefremstilling i området Pinhal - Egenskaber og forbedringer i den teknologi, der anvendes til at fremstille »maranhos«, Lissabons tekniske universitet, Lissabon, 2009).

Omdømmet for »Maranho da Sertã« har ført til lanceringen af »Maranhos gastronomiske festival«, der er en begivenhed, som er blevet afholdt årligt i kommunen Sertã siden 2011, og som giver de mange tusinde besøgende og produktentusiaster mulighed for at deltage i prøvesmagninger af »maranho« og overvære madlavningsforevisninger af fornemme portugisiske kokke som f.eks. Filipa Gomes eller Justa Nobre (jf. EXPRESSO, »Gastronomisk festival: »maranho« på menuen i Sertã«, 8. juli 2014PORT.COM, »Maranhos gastronomiske festival i Sertã«, 14. juli 2017RECONQUISTA, "Sertã: Maranho-festivalen fortsætter indtil søndag, 12. juli 2018 samt andre publikationer).

»Maranho da Sertã« begyndte at blive udbredt i det 20. århundrede som et produkt, der hovedsagelig forbruges ved fester. En optegnelse, der viser dette produkts betydning for regionen, var den berømte frokost for Afonso Costa (minister og senere premierminister i den første portugisiske republik den 13. april 1913 i Cernache do Bonjardim (en by i kommunen Sertã), hvor det traditionelle produkt »maranho« blev serveret som hovedret.

Jaime Lopes Dias nævner »Maranho da Sertã« adskillige gange i sit værk »Etnografia da Beira« (Regionen Beiras etnografi), en samling bestående af elleve bind, der blev offentliggjort mellem 1926 og 1971 med beskrivelse af regionen Beira Baixa og dens skikke). Her er nogle eksempler:

— I bind VI, der blev offentliggjort i 1942, erklærer forfatteren, at »de dage (…) hvor hørren hegles er festdage for familierne i kommunen Sertã. En stor kødmiddag [spises] og »maranhos« indgår med sikkerhed i måltidet«

— I bind VII, der blev offentliggjort i 1948, skriver forfatteren, at »i Arnoia, Castelo [Sertã] (…) er »maranhos« en fast bestanddel ved hver bryllupsfest (gede- eller gedekidskråser, skinke, »paio«-pølse, peber, mynte, osv. fyldt i små poser lavet af gede- eller gedekidsindvolde)«

— I bind X, der blev offentliggjort i 1970, erklærer forfatteren, at »der på festdage eller travle arbejdsdage (...) garanteres et stort måltid med kød og specialiteter som »maranhos«, hvilket er meget passende til tilberedning af hverdagsretter eller snack for dem, der arbejder uden for hjemmet«. I det samme bind beskriver forfatteren »maranhos« som »en snack lavet af ris, svinefedt, skinke, svinemørbrad, »chouriço«-pølse, gedekidskød, mynte, salt, peber, hvidløg (...)«.

— Det er tydeligt, at sammensætningen af »Maranho da Sertã«, som denne forfatter præsenterer produktet, ikke er meget anderledes end, hvad producenterne anvender i dag

— Der er mange henvisninger, der beviser, at »Maranho da Sertã« er blevet fremstillet og forbrugt, og at produktet har nydt godt af fremragende omdømme igennem hele det 20. århundrede og frem til i dag. Her er nogle eksempler:

— I konkurrencen »Det portugisiske køkken og portugisiske desserter«, der blev organiseret i 1962 af det nationale radio- og tv-selskab RTP og statssekretariatet for information og turisme, vandt Noémia Neves andenpladsen med en opskrift baseret på dette traditionelle produkt. Opskriften blev offentliggjort i en bog, der blev udgivet efter konkurrencen

— Maria Odette Cortes Valente, i »Cozinha Regional Portuguesa« (Det regionale portugisiske køkken) (1973) og Maria de Lourdes Modesto, i »Cozinha Traditional Portuguesa« (Det traditionelle portugisiske køkken) (1982) roste begge dette produkt

— I 1984 deltog kommunen Sertã for første gang i den »nationale gastronomifestival i Santarém«. »Maranho da Sertã« indtog en fremtrædende plads på menuen (jf. A COMARCA DA SERTÃ, »Den 4. nationale gastronomifestival i Santarém«, 21. september 1984). Også i 1985 på »Feira das Regiões« (Regionsmessen), satte Sertã »Maranho da Sertã« på menuen (jf. A COMARCA DA SERTÃ, »Regionsmessen, på Lissabons internationale messe (FIL)«. 31. maj 1985). Dette blev fulgt af anden deltagelse i andre festivaler og begivenheder

— I en artikel, der blev offentliggjort i 1986 udpegede avisen A COMARCA DA SERTÃ»maranho« som en af kommunens gastronomiske succeser ("Produkter »Fremstillet i Sertã«, 11. april 1986)

— »Maranho da Sertã« blev nævnt i adskillige rejseguider, der blev offentliggjort i 1980’erne som f.eks. »Roteiro Gastronómico da Região dos Templários« (En gastronomisk rejse gennem tempelriddernes region) (1987) og »Beira Baixa - Encontro por mundos julgados perdidos« (Beira Baixa - Opdagelse af forsvunden verden) (1988)

— I 1990’erne blev "»Maranho da Sertã« nævnt i to udgaver af tidsskriftet TELECULINÁRIA (udgave 883 og 884 fra januar 1996) og i rejsepublikationerne »Aromas e sabores de tradição da região dos Templários« (Traditionel aroma og smag fra tempelriddernes region) (1999), herunder en beskrivelse af, hvordan produktet fremstilles

— I det 21. århundrede nævnes »Maranho da Sertã« i publikationer som f.eks. »Produtos Tradicionais Portugueses« (Traditionelle portugisiske produkter) (DGDR, 2001), »Guia de Compras - Produtos Tradicionais« (Shoppingguide - Traditionelle produkter) (2011) og »Guia dos Bons Produtos Tradicionais« (Guiden til gode traditionelle produkter) (2014 og 2015), hvor det beskrives som et symbolsk traditionelt produkt i Beiras.

— I 2013 blev »Maranho da Sertã« præsenteret i den særlige frimærkesamling »Smag af luft og ild«, der blev udgivet af den portugisiske posttjeneste CTT som en hyldest til gastronomiske traditioner i regionerne Alentejo, Algarve, Beiras og Azorerne. Et frimærke til minde om »MARANHO DA SERTÃ« blev omfattet af en anden samling, der blev udgivet i 2014.

— I romanen »Amor e Guerra: de Coimbra a Nambuangongo« (Kærlighed og krig: fra Coimbra til Nambuangongo) (Chiado Editora, 2017) af José Ferreira Abrantes, som finder sted i 1960’erne og 1970’erne, hovedpersonernes besøg i Sertã beskrives som følger: »de første huse i Sertã dukkede op. (…) Der var et skilt til en restaurant længere henne ved floden. (…) En tjener kom med menuen (...), og forklarede, (…) »Bucho« og »maranho« er vores traditionelle retter, som vi serverer som forretter«. Dette illustrerer tydeligt betydningen af »maranho« i Sertãs køkken gennem flere årtier.

— I et uddrag af romanen »Cadáveres às Costas« (Tag ligene på skulderne) (D. Quixote, 2018) af Miguel Real, opfordres en kvinde til at »(...) gå ud, ikke blive hjemme, (...) rejse, stoppe ved en restaurant på vejen, hvis du bliver træt, prøv »açorda« (brødsuppe) fra Alentejo, »leitão« (helstegt pattegris) fra Bairrada, »cataplana« (sammenkogt ret med fisk og skaldyr) fra Coimbra, »maranhos da Sertã«, »barrigas de freiras« (dessert lavet af mandler, vand og sukker) fra Vila do Conde, »palha de Abrantes« (søde æggeblommetråde), »pão-de-ló« (sukkerbrødskage) fra Ovar (...)«. Dette viser, at »Maranho da Sertã« var omfattet af listen over berømte traditionelle delikatesser, som læserne omgående vil genkende.

Henvisning til offentliggørelsen af varespecifikationen

https://tradicional.dgadr.gov.pt/images/prod_imagens/salsicharia/docs/CE_Maranho_Serta.pdf

(1) EUT L 343 af 14.12.2012, s. 1.